ନାଜିଆ ହାସନ  (୩ ଅପ୍ରେଲ ୧୯୬୫ - ୧୩ ଅଗଷ୍ଟ ୨୦୦୦) ଜଣେ ପାକିସ୍ତାନୀ ଗାୟିକା, ଗୀତିକାର, ଓକିଲ ତଥା ସମାଜସେବୀ ଥିଲେ  । ଦକ୍ଷିଣ ଏସୀୟ ପପ୍ କୁଇନ୍ ଭାବରେ ପରିଚିତା ଥିବା ନାଜିଆ ଏହି ଉପମହାଦେଶର ଅନ୍ୟତମ ପ୍ରଭାବଶାଳୀ ଗାୟିକା ଭାବରେ ଜଣାଶୁଣା । ୧୯୮୦ ଦଶକରୁ ତାଙ୍କ ଭାଇ ଜୋହେବ ହାସନଙ୍କ ସହିତ ତାଙ୍କ ରେକର୍ଡ଼ିଂ ସାଢ଼େ ୬ କୋଟିରୁ ଅଧିକ ବିକ୍ରି ହୋଇଛି । ୧୯୮୦ ମସିହାରେ ଭାରତୀୟ ଚଳଚ୍ଚିତ୍ର କୁର୍ବାନୀରେ ସେ ପ୍ରଥମକରି ଗୀତ ଗାଇଥିଲେ । ସେ ଗାଇଥିବା  "ଆପ୍ ଜୈସା କୋଇ"  ପାଇଁ ତାଙ୍କୁ ଅନେକ ପ୍ରଶଂସା କରାଯାଇଥିଲା ଏବଂ ମାତ୍ର ୧୫ ବର୍ଷ ବୟସରେ ସେ ଫିଲ୍ମଫେୟାର ପୁରସ୍କାର ଉତ୍ସବରେ ଶ୍ରେଷ୍ଠ ମହିଳା ପ୍ରଚ୍ଛଦପଟ ଗାୟିକା ପୁରସ୍କାର ପାଇଥିଲେ । ଏହି ପୁରସ୍କାର ପାଇଥିବା ପ୍ରଥମ ପାକିସ୍ତାନୀ କଳାକାର ଏବଂ ଏପର୍ଯ୍ୟନ୍ତ ସର୍ବ କନିଷ୍ଠ କଳାକାର ସେ । ୧୯୮୧ ମସିହାରେ ତାଙ୍କ ପ୍ରଥମା ଅଲବମ୍ ଡିସ୍କୋ ଦିୱାନା ମୁକ୍ତିଲାଭ କରିଥିଲା, ଯାହାକି ବିଶ୍ୱସ୍ତରରେ ୧୪ଟି ଦେଶରେ ବିକ୍ରି ହୋଇଥିଲା ଏବଂ ସେହି ସମୟରେ ସର୍ବାଧିକ ବିକ୍ରି ହୋଇଥିବା ଏସୀୟ ପପ୍ ରେକର୍ଡ଼ ଥିଲା । ୧୯୮୨ ମସିହାରେ ତାଙ୍କ ଆଲବମ୍ ବୁମ୍ ବୁମ୍ ମୁକ୍ତିଲାଭ କରିଥିଲା, ଯାହାକି ସେହି ବର୍ଷ ମୁକ୍ତିଲାଭ କରିଥିବା ହିନ୍ଦୀ କଥାଚିତ୍ର ଷ୍ଟାର୍‌ରେ ସ୍ଥାନିତ ହୋଇଥିଲା । ୧୯୮୪ ମସିହାରେ ତାଙ୍କର ୩ୟ ଆଲବମ୍ ୟଙ୍ଗ୍ ତରଙ୍ଗ ଏବଂ ୧୯୮୭ ମସିହାରେ ୪ର୍ଥ ଆଲବମ୍ ହଟ୍‌ଲାଇନ ମୁକ୍ତିଲାଭ କରିଥିଲା । ୟଙ୍ଗ୍ ତରଙ୍ଗ ଆଲବମ୍‌ର ଗୀତ  "ଦମ୍ ଦମ୍ ଦେଦେ"  ୨୦୧୨ ମସିହାରେ ମୁକ୍ତିଲାଭ କରିଥିବା ଭାରତୀୟ କଥାଚିତ୍ର ମିସ୍ ଲଭ୍‌ଲିରେ ବ୍ୟବହାର ହୋଇଥିଲା । ୧୯୯୨ ମସିହାରେ ତାଙ୍କର ଶେଷ ଆଲବମ୍ କ୍ୟାମେରା କ୍ୟାମେରା ମୁକ୍ତିଲାଭ କରିଥିଲା, ଯାହାକି ଡ୍ରଗ୍ସ ବିରୋଧରେ ଚାଲିଥିବା ଅଭିଯାନର ଏକ ଅଂଶ ଥିଲା । ତାଙ୍କ ଭାଇଙ୍କ ସହ ସେ ଅନେକ ଦୂରଦର୍ଶନ କାର୍ଯ୍ୟକ୍ରମରେ ମଧ୍ୟ କାର୍ଯ୍ୟ କରିଥିଲେ । ୧୯୮୮ ମସିହାରେ ସେ ସୋହେଲ ରାଣାଙ୍କ ସହ ସଙ୍ଗ ସଙ୍ଗରେ କାମ କରିଥିଲେ । ଶୋଏବ ମନସୁର୍‌ଙ୍କଦ୍ୱାରା ନିର୍ମିତ ପ୍ରଥମ ପପ୍-ମ୍ୟୁଜିକ୍ ଷ୍ଟେଜ୍ ସୋ, ମ୍ୟୁଜିକ୍  '89ର ଉପସ୍ଥାପିକା ଭାବରେ ସେ କାର୍ଯ୍ୟ କରିଥିଲେ । ତାଙ୍କର ଏହି ସଫଳତା ପାକିସ୍ତାନୀ ପପ୍ ମ୍ୟୁଜିକ୍ ପାଇଁ ଏକ ପ୍ରମୁଖ ଭୂମିକା ଗ୍ରହଣ କରିଥିଲା । ୧୫ ବର୍ଷରୁ ଅଧିକ ସମୟ ଧରି ତାଙ୍କ ଗାୟିକା ଜୀବନରେ ସେ ପାକିସ୍ତାନର ଅନ୍ୟତମ ଲୋକପ୍ରିୟ କଣ୍ଠଶିଳ୍ପୀ ଥିଲେ । ସେ ପାକିସ୍ତାନର ନାଗରିକ ପୁରସ୍କାର, ପ୍ରାଇଡ୍ ଅଫ୍ ପରଫରମାନ୍ସ ପାଇଥିଲେ । ଗୀତ ଗାଇବା ବ୍ୟତୀତ ସେ ସମାଜସେବା କ୍ଷେତ୍ରରେ ମଧ୍ୟ ନିୟୋଜିତ ଥିଲେ ଏବଂ ୧୯୯୧ ମସିହାରେ ୟୁନିସେଫ‌ଦ୍ୱାରା ସାଂସ୍କୃତିକ ରାଷ୍ଟ୍ରଦୂତ ଭାବରେ ନିଯୁକ୍ତି ହୋଇଥିଲେ । ୧୩ ଅଗଷ୍ଟ ୨୦୦୦ରେ, ସେ ୩୫ ବର୍ଷ ବୟସରେ ଲଣ୍ଡନରେ ଫୁସଫୁସ କର୍କଟରେ ଆକ୍ରନ୍ତ ହୋଇ ମୃତ୍ୟୁ ବରଣ କରିଥିଲେ ।